b'\n_START_ARTICLE_\nOttawan sopimus\n_START_PARAGRAPH_\nOttawan miinakieltosopimus on kansainv\xc3\xa4linen valtiosopimus, joka kielt\xc3\xa4\xc3\xa4 henkil\xc3\xb6miinojen k\xc3\xa4yt\xc3\xb6n, valmistuksen, myynnin, varastoinnin ja kuljetuksen. Sopimuksen allekirjoittaneen maan tulee tyhjent\xc3\xa4\xc3\xa4 miinavarastonsa nelj\xc3\xa4ss\xc3\xa4 vuodessa, puhdistaa miinoitetut alueet kymmeness\xc3\xa4 vuodessa sek\xc3\xa4 tarjota apua miinojen uhreille. Maamiinakampanjalle my\xc3\xb6nnettiin Nobelin rauhanpalkinto vuonna 1997._NEWLINE_Sopimuksen voi irtisanoa kuudessa kuukaudessa ilmoittamalla siit\xc3\xa4 sopimuksen tallettaneille Yhdistyneille kansakunnille. Miinakielto kuitenkin jatkuu irtisanomisaikana syntyneen sodan loppuun saakka, mik\xc3\xa4li sota alkaa irtisanomisaikana._NEWLINE_Henkil\xc3\xb6miinoja saa olla pieni\xc3\xa4 m\xc3\xa4\xc3\xa4ri\xc3\xa4 miinoja miinojen havaitsemisen, tuhoamisen ja raivauksen opetusta varten.\n_START_SECTION_\nHistoria\n_START_PARAGRAPH_\nAloitteen Ottawan sopimuksen laatimiseksi teki Kanadan ulkoministeri Lloyd Axworthy vuonna 1996, ja se hyv\xc3\xa4ksyttiin 5. joulukuuta 1997._NEWLINE_Miinakieltosopimuksessa on 156 j\xc3\xa4senvaltioita. Yhdess\xc3\xa4 n\xc3\xa4m\xc3\xa4 k\xc3\xa4sitt\xc3\xa4v\xc3\xa4t yli kolme nelj\xc3\xa4sosaa maailman maista. 37 maata ei ole viel\xc3\xa4 liittynyt sopimukseen. N\xc3\xa4ihin kuuluvat muiden muassa Ven\xc3\xa4j\xc3\xa4, Yhdysvallat, Intia, Israel, Kiina, Pohjois-Korea, Etel\xc3\xa4-Korea, Arabiemiirikunnat ja Irak. Euroopassa Ven\xc3\xa4j\xc3\xa4 on ainoa sopimuksen ulkopuolella oleva maa. _NEWLINE_Vuodesta 1999 vuoden 2004 syyskuuhun asti Landmine Monitor on rekister\xc3\xb6inyt v\xc3\xa4hint\xc3\xa4\xc3\xa4n 75 eri maassa yli 42\xc2\xa0500 uutta siviilille sattunutta henkil\xc3\xb6miina- sek\xc3\xa4 UXO-onnettomuutta. Koska useat onnettomuudet j\xc3\xa4\xc3\xa4v\xc3\xa4t raportoimatta, on onnettomuuksien kokonaisluku luultavasti todellisuudessa paljon korkeampi, arviolta 15\xc2\xa0000\xe2\x80\x9320\xc2\xa0000 tapausta enemm\xc3\xa4n vuodessa. Ottawan sopimuksen tultua voimaan on tuhottu 62 miljoonaa varastoissa ollutta henkil\xc3\xb6miinaa, joista 37,3 miljoonaa miinakieltosopimukseen liittyneet valtiot._NEWLINE_Euroopan unionin parlamentti kannattaa p\xc3\xa4\xc3\xa4t\xc3\xb6slauselmissaan kaikkia j\xc3\xa4senmaitaan liittym\xc3\xa4\xc3\xa4n Ottawan sopimukseen.\n_START_SECTION_\nSuomi ja miinat\n_START_PARAGRAPH_\nSuomi liittyi Ottawan sopimukseen marraskuussa 2011, kun eduskunta hyv\xc3\xa4ksyi ehdotuksen \xc3\xa4\xc3\xa4nin 110-47. Suomessa henkil\xc3\xb6miinakieltoa ajoivat erityisesti rauhanj\xc3\xa4rjest\xc3\xb6t, ulkoasiainministeri\xc3\xb6 ja presidentti Tarja Halonen. Puolustusministeri\xc3\xb6 taas vastusti sopimusta. Suomi oli ennen liittymist\xc3\xa4\xc3\xa4n ainoa Euroopan unionin j\xc3\xa4sen, joka ei ollut allekirjoittanut Ottawan sopimusta._NEWLINE_Suomi on aktiivinen miinanraivaaja eri puolilla maailmaa, tekee laajaa kansainv\xc3\xa4list\xc3\xa4 yhteisty\xc3\xb6t\xc3\xa4 ja tukee kehitysmaiden omaa miinanraivaustoimintaa, kehitt\xc3\xa4\xc3\xa4 niille sopivaa tekniikkaa ja harjoittaa uhreiksi joutuneiden avustamista. Suomessa on my\xc3\xb6s kehitetty miinanraivaustekniikkaa. Puolustusministeri\xc3\xb6n jalkav\xc3\xa4kimiinaselvitysty\xc3\xb6ryhm\xc3\xa4n v\xc3\xa4liraportti totesi:_NEWLINE__NEWLINE_\xc2\xbbMiina-ase on Suomelle eritt\xc3\xa4in kustannustehokas sodank\xc3\xa4yntiv\xc3\xa4line, koska sill\xc3\xa4 voidaan olosuhteissamme merkitt\xc3\xa4v\xc3\xa4sti vaikeuttaa teknologisesti kehittyneidenkin asevoimien operatiivista liikkuvuutta. Koska miinat ovat edullisia ja olosuhteissamme eritt\xc3\xa4in tehokkaita, on eri tyyppisi\xc3\xa4 miinoja hankittu riitt\xc3\xa4v\xc3\xa4sti kaikille alueellisen puolustuksen joukoille. Maavoimillamme ei t\xc3\xa4ll\xc3\xa4 hetkell\xc3\xa4 ole ajoneuvomiinojen ohella, muita m\xc3\xa4\xc3\xa4r\xc3\xa4llisesti riitt\xc3\xa4vi\xc3\xa4 asej\xc3\xa4rjestelmi\xc3\xa4, joilla mekanisoidun hy\xc3\xb6kk\xc3\xa4\xc3\xa4j\xc3\xa4n liike voitaisiin yht\xc3\xa4 tehokkaasti hidastaa ja pys\xc3\xa4ytt\xc3\xa4\xc3\xa4.\xc2\xbb'